Cuando estos díes me plantegaba qué dicir nestes pallabres finales, volví sobre los mios pasos hasta l’artículu que mos llevó a fundar esta organización. Asoleyábalu nel branu del añu 2011 n’Asturnews embaxo’l títulu “La esmolecedora situación del movimientu de reivindicación llingüística”, y nél facía repás a cómo yo vía que taba naquel momentu esti llabor. Con tol respetu pal trabayu que se venía faciendo paecíame que dempués de más de trenta años naquel momentu, daqué nun se taba faciendo bien, o podía meyor, o d’otru xeitu. Eso venía a proponer, nueves formes de trabayar, más diálogu, más tresversalidá na reivindicación, menos agresividá y más busca d’alcuerdos y consensos.
#000004
Y como tamos nel nuesu congresu, voi dicivos una cosa, norabona, norabona por formar parte d’esta entidá que supo construyir un discursu propiu, que supo tar trabayando con visibilidá, tola que pudimos cuando yera necesario, y con discrección absoluta, tola que foi posibile, cuando les situaciones requeríen actuar d’esa manera.
#000007
Iniciativa pol Asturianu vieno a aportar y a sumar, non a tar n’engarradielles absurdes. Y consiguímoslo. Collaboremos con toles entidaes que mos tendieron la mano. Tamién creo que fuimos quien a introducir un ambiente más optimista nun movimientu que tiende a ser mui derrotista, con iniciatives como “Les meyores noticies del añu pal asturianu” y una continua xestión de les victories, anque fueren pequeñes, dando aire a la xente que cada día llucháis pol asturianu.
#000009
A nivel social, que ye lo más importante, paezme que fuimos quien a camudar la imaxe que la sociedá y los medios teníen del movimientu de reivindicación llingüística. Agora vennos como un colectivu más constructivu, más seriu, menos agresivu, y paezme qu’eso ye mui positivo a la hora de poner sobre la mesa les nueses reivindicaciones. Esto permitió, amás, que dientro d’Iniciativa pol Asturiana entrara xente de toles sensibilidaes y de tolos partíos, y que pudiéramos trabayar de cerca coles organizaciones polítiques, que son les qu’al final, xunto a la ciudadanía, tienen que dar los pasos pa que l’asturianu tenga futuru.
#000010
Consiguimos crear una organización mui tresversal, na que conviven persones de tolos ámbitos de la sociedá y de toles ideoloxíes, con persones independientes, militantes y simpatizantes de toles organizaciones polítiques, xente que fala asturianu y xente que non. Dalgo que podría sonar raro va unos años, pero que tamos normalizando, consiguiendo que nun se vea la llucha pol futuru del asturianu como daqué que namás correspuende a los y les falantes, sinón a toles persones que valoren esta llingua y que quieren trabayar pa que los sos falantes vivan con plena llibertá pa usala en tolos ámbitos.
#000011
Depués hai munchos proyectos de la organización que creo que sumen abondo dende distintos ámbitos, la presencia coles empreses qu’usen l’asturianu na Feria Muestres, un trabayu xigante nes redes sociales, los programes de cursos presenciales y a distancia, pelos que pasaron cientos y cientos d’alumnos y alumnes, el programa de radio y Alderiques d’Asturies, que xestiona Samuel Gradín con un llabor inmensu. Nun puedo citar a toles persones qu’aportastis trabayu a lo llargo d’estos años, polo que voi facer un agradecimientu xeneral.
#000012
Nuna ocasión fui a entregar una documentación del doctoráu nel rexistru de la universidá y una funcionaria saltó de forma agresiva, intransixente y enllena de prexuicios, al ver qu’aquellos papeles taben n’asturianu. Namás tenía que metelos nel rexistru, nun tenía nin que lleelos. Presenté una quexa y la Universidá iguó la situación. Años más tarde volví per aquel rexistru. Y yá nin m’alcordaba daquella situación tan desgradable que viviera ellí. Di-y el papel que llevaba una funcionaria y al veme díxome: Tu y yo tuvimos un problema un va unos años, verdá? Miréla y quixi recordala vagamente. Entós garróme les manes y hasta emocionada, disculpóse. Nun fixi aquel día, nun tuvi correcta. Yá te vi nel periódicu, ¿Qué tas faciendo la tesis n’asturianu? díxome. Ah, qué guapo, díxome. Felicitóme y deseóme muncha suerte. Quedé ablucáu. Naide la obligara dempués de tantos años a dicime nada. Y préstame pensar, y toi seguru que ye asina, que nestos años, munches persones que mos sintieron, que lleeron les nuestres reivindicaciones, tamién vivieron esti cambiu mental de postura al respective del usu del asturianu. Y por eso facemos esti trabayu, pa convencer, non pa vencer, pa ganar aliaos y non enemigos.
#000017
Nestos años consiguimos tamién que la situación del asturianu seya muncho más conocida n’otres partes del estáu y d’Europa. Al poco de nacer, en 2011, fuimos fundadores xunto a entidaes de tol continente d’ELEN (European Language Equality Network), una entidá gracies a la que tuvimos presente y tenemos voz en foros internacionales de la importancia del Parllamentu Européu, el Conseyu d’Europa y l’Altu Comisionáu de Drechos Humanos de la ONU. Esto fixo qu’aumentara la presión internacional y tamién que se conoza más la realidá llingüística d’Asturies y del restu de territorios onde l’asturllionés ye llingua propia.
#000020
Hai munches coses que siguir faciendo, como fiximos nel dos ediciones del Seminariu: oficialidá, el camín constitucional de futuru pal asturianu, que permitieron dar información a la sociedá, a la prensa y a la clas política, axuntar a persones mui relevantes alredor de la oficialidá, siguir trabayando nel consesu. Creo qu’esi ye tamién un camín.
#000023
La candidatura presentada güei paezme que ye un equipu impresionante, pol amiestu de mocedá y esperiencia, de xente con distintes capacidaes y conocencies en tolos ámbitos. Y toi seguru que garantiza qu’Iniciativa pol Asturianu siga con puxu esti camín qu’entamemos va cuasi nueve años.
#000025
Iniciativa pol Asturianu insiste en que la oficialidá ye la única ferramienta que garantiza la igualdá de la ciudadanía
#000029